Gesinsmoord in die Sederberge: Ma los brieweVan links Dewald Coutts, Teresa Meyer, klein Lurese Meyer, Luhan Meyer, klein Luhan Meyer en Rian Coutts. (Foto: Verskaf) Toe Dewald Coutts vir langer as ŉ week nie van sy ma of haar man en die egpaar se twee kinders van Moorreesburg in die Wes-Kaap gehoor het nie, het hy die ergste verwag. Niks kon hom egter voorberei op die oproep wat hy verlede week van die polisie af ontvang het om hom in te lig dat die gesin se liggame op ŉ afgeleë kampterrein in die Sederberge gevind is nie. Elkeen met ŉ skietwond in die kop. Luhan Meyer (58) en Teresa (48) het op Dinsdag 18 Junie saam met hulle kinders Lurese (12) en Luhan jr. (10) na ŉ kampterrein buite Clanwilliam vertrek en sou daardie Donderdag teruggekeer het huis toe na Moorreesburg waar die egpaar ŉ meubelwinkel bedryf het. Die egpaar, wat in 2006 getroud is, het sowat twee jaar gelede saam met hulle twee jong kinders vanaf Riebeeck-Wes na Moorreesburg verhuis. Lurese en Luhan was sedertdien leerders aan die Laerskool Dirkie Uys. “Ek praat elke dag met my ma,” vertel Coutts, Teresa se seun uit ŉ vorige huwelik wat tans in Margate in KwaZulu-Natal woon. Hy het nie geweet dat die gesin beplan het om te gaan kamp nie. “Ek het haar die Woensdag gebel en haar foon was afgeskakel. Daarna het ek aanhoudend gebel. Volgens ŉ werker van my ma-hulle het hulle Maandag in die motor geklim en hulle sou Donderdag terugkeer. Ek het dit kans gegee tot Donderdag waarna ek sekuriteit en polisie na hulle huis toe gestuur het,” vertel Coutts. Die gesin was egter steeds nie tuis nie en hy het eers ŉ week later van hulle dood gehoor toe personeel van die kampterrein op hulle liggame afgekom en die polisie ontbied het. Volgens Coutts is die kampterrein afgeleë met geen elektrisiteit of telefoonsein nie. Luidens mediaberigte word daar vermoed dat Teresa eers haar gesinslede en toe haarself geskiet het. Coutts stem egter nie hiermee saam nie. “Ek het intussen by die forensiese span en die polisie gehoor dat hulle self nie seker is wat gebeur het nie. Hulle weet nie wie het geskiet nie. Ek weet nie waar dié inligting vandaan kom nie,” sê hy. Teresa het wel briewe vir hom en sy broer Rian, ook uit die vorige huwelik, in die huis op Moorreesburg agtergelaat, vertel Coutts. Hoewel hy nie wou uitwei oor die inhoud van dié briewe nie, het hy wel gesê dat sy ma in die brief vir hom vra om die voorval stil te hou. “Ons elkeen het ’n brief gekry waarin sy verduidelik wat ek nou alles moet doen. Dit is basies haar laaste woorde aan my.” Oor berigte dat die Meyer-gesin se huisinhoud ook reeds in bokse opgepak was, sê Coutts dat dié bewering loutere onsin is. “Daar was wel bokse met linne in. Dit is my goed,” sê hy. Coutts vertel sy ma en stiefpa was baie liefdevol en betrokke in die gemeenskap. “Ek het net verlede maand daar gaan kuier. Die kinders het geleer vir eksamen en ek het gehelp huiswerk doen.” Op ŉ vraag hoe hy sy ma sal onthou, is sy antwoord eenvoudig: “Ek sal my ma onthou as my ma.” Die gesin se liggame sal veras word. Teresa het ook in die briewe aan haar seuns verduidelik waar die gesin se as gestrooi moet word. Sers. Noloyiso Rwexana, woordvoerder van die polisie, het die moorde aan Maroela Media bevestig. Volgens haar ondersoek die Clanwilliam-polisie aanklagte van moord en is daar ook met ŉ geregtelike doodsondersoek begin. Sy sê die polisie se voorlopige ondersoek dui daarop dat die moorde moontlik tussen 18 Junie en die oggend van 27 Junie gepleeg is.